Tesla og Volvo dumper i ny test af førerassistentsystemer

Førerassistentsystemer, som hjælper bilister med at holde afstand, følge vejbaner og bremse automatisk, er blevet standardudstyr i nye biler. Men hvor sikre og brugervenlige er de egentlig? Ifølge en ny vurdering fra Euro NCAP, er der stor forskel. Tesla og Volvo får kun en “moderat” bedømmelse, mens Kia, Toyota, Renault og Porsche scorer højt.

Særligt Tesla Model S bliver kritiseret for at sende forkerte signaler til føreren. Navnet “Autopilot” antyder fuld selvkørsel, hvilket ifølge Euro NCAP er misvisende. Selvom Tesla klarer sig godt i nødsituationer – med hele 94 procent i “Safety Backup” – dumper den med blot 30 procent i kategorien “Assistance Competence”. Her måles blandt andet, hvor klart systemet informerer føreren, og hvor nemt det er at tage kontrol over bilen.

“Systemets navn og markedsføring giver indtryk af en grad af automation, som det i praksis ikke leverer,” lyder det fra Adriano Palao, der er teknisk leder hos Euro NCAP. Han advarer om, at forbrugere risikerer at overvurdere systemets evner og dermed sætte sig selv i fare.

Volvo EX30 mangler overvågning

Volvo har traditionelt satset hårdt på sikkerhed, men den nye EX30 klarer sig heller ikke overbevisende. Dens “Pilot Assist”-system får kritik for ikke at give klare nok advarsler og for at kræve, at føreren kigger væk fra vejen for at se statusoplysninger – fordi alt vises på midterskærmen. Samtidig forbliver førerassistentsystemer aktive, selvom føreren ignorerer gentagne “hands on” advarsler. Det blev vurderet som direkte usikkert af Euro NCAP.

EX30 scorer 62 procent for Assistance Competence og 72 procent for Safety Backup – nok til en samlet “Moderat”-vurdering.

Topkarakter til Renault og Porsche

I modsætning hertil blev både Renault 5 og Porsche Macan belønnet med vurderingen “Meget god”. Porsche får 85 procent for Assistance Competence og hele 92 procent for Safety Backup – blandt andet fordi bilens førerassistentsystemer reagerer hurtigt og informerer tydeligt om, hvad det kan og ikke kan.

Læs også vores test af Renault 5 E-Tech.

Renaults nye 5’er viser, at gode førerassistentsystemer ikke behøver koste en formue. Med en samlet vurdering på 73 procent for Assistance og 92 procent for Safety Backup, sætter den en ny standard for systemer i den lavere prisklasse.

Derfor er vurderingerne vigtige

Euro NCAP vurderer bilernes førerassistentsystemer ud fra to hovedparametre:

Assistance Competence, som handler om, hvor godt systemet samarbejder med føreren, og hvor tydeligt det kommunikerer begrænsninger og status.

Safety Backup, som måler systemets evne til at reagere automatisk i kritiske situationer, for eksempel ved opståede forhindringer eller hvis føreren ikke reagerer.

Ifølge organisationen kan selv det mest avancerede system være en risiko, hvis føreren ikke forstår dets funktion – eller tror, at bilen kan mere, end den reelt kan.

Her er Euro NCAP’s samlede vurderinger af de ni testede biler:

Model | Samlet vurdering | Assistance Competence | Safety Backup
Porsche Macan | Meget god | 85 % | 92 %
Toyota bZ4X | Meget god | 83 % | 89 %
Renault 5 | Meget god | 73 % | 92 %
Kia EV3 | Meget god | 74 % | 88 %
Mazda CX-80 | God | 62 % | 79 %
XPENG G9 | God | 71 % | 71 %
Volvo EX30 | Moderat | 62 % | 72 %
MG ZS | Moderat | 65 % | 62 %
Tesla Model S | Moderat | 30 % | 94 %

Tesla og Volvo dumper i ny test af førerassistentsystemer