I morgen får bilister nye EU-alarmer at kæmpe med

Der kommer mere elektronik – og sandsynligvis også mere bippen – i de biler, der fremover bliver solgt som nye i EU. Fra i morgen, tirsdag 7. juli, træder næste del af EU’s General Safety Regulation i kraft. Reglerne betyder, at nye personbiler og lette varebiler skal have en række sikkerhedssystemer og -alarmer, som blandt andet skal beskytte fodgængere og cyklister bedre.

Den mest mærkbare nyhed for bilisten bliver et system, der holder øje med, om føreren er distraheret. Det sker typisk via et kamera eller sensorer i kabinen, som registrerer blikretning og hovedbevægelser. Kigger føreren for længe væk fra vejen, skal bilen advare.

For mange bilister vil det føles som endnu et skridt mod bilen, der konstant blander sig. I forvejen klager mange over hastighedsadvarsler, vognbanealarmer og førerovervågning, der kan være mere irriterende end intelligent i hverdagen.

Bilen skal bremse bedre for cyklister og fodgængere

EU strammer også kravene til automatisk nødbremse. Systemerne skal fremover blive bedre til at opdage fodgængere og cyklister og gribe ind i flere situationer end tidligere. Derudover kommer der krav om bedre udsyn fremad i last- og varebiler. Det kan presse bilproducenterne til at arbejde med lavere motorhjelme, slankere A-stolper, større ruder eller en mere åben kabineudformning.

Også dæk og sikkerhedsglas er omfattet. Slidte dæk skal testes efter skrappere metoder, og bilernes glas skal i højere grad være udformet, så risikoen for alvorlige skader på fodgængere mindskes ved en påkørsel.

EU’s argument er, at teknologien skal kompensere for menneskelige fejl. Ifølge EU-Kommissionen kan de samlede sikkerhedskrav bidrage til at redde mere end 25.000 liv og forhindre mindst 140.000 alvorlige personskader frem mod 2038.

For bilkøberen er konklusionen mere jordnær: Nye biler bliver sikrere. Men de bliver også mere overvågende, mere komplekse – og muligvis mere irriterende at køre i.

I morgen får bilister nye EU-alarmer at kæmpe med